DS 5LS

Το DS 5LS ήταν ένα μεσαίο πολυτελές αυτοκίνητο, τύπου notchback sedan 3 όγκων, της γαλλικής αυτοκινητοβιομηχανίας DS Automobiles, που είναι η πολυτελής θυγατρική της επίσης γαλλικής Citroën. Μολονότι αποκαλύφθηκε για πρώτη φορά επίσημα στις 19 Δεκεμβρίου 2013 στο Παρίσι, τελικώς παρουσιάστηκε στις 28 Μαρτίου 2014 αποκλειστικά στην Κίνα, όπου και κυκλοφόρησε στην τοπική αγορά την ίδια ημερομηνία. Τελικώς, η παραγωγή του έληξε το 2020, χωρίς να υπάρξει καμία επίσημη εξαγωγή σε άλλες αγορές διεθνώς.

Βασικά στοιχεία 

Χρονολογικά, το σεντάν αυτό ήταν το τέταρτο μοντέλο της ξεχωριστής εσωτερικής μάρκας πολυτελείας της Citroën, υπό την ονομασία DS, που κατασκευάζεται παράλληλα με την σημερινή σειρά αυτοκινήτων της Citroën, μετά τα (κατά χρονολογική σειρά εισαγωγής) DS 3, DS 4 και DS 5. Το ακρωνύμιο LS σημαίνει «Luxury Sedan» (Πολυτελές Σεντάν) και ο αριθμός 5 υποδηλώνει την εμπορική του τοποθέτηση, καθώς βασίστηκε στο (διεθνούς κυκλοφορίας) μεσαίο πολυτελές crossover DS 5, με το οποίο μοιράζεται την πλατφόρμα PF2 και την ανάρτηση. Επίσης, το DS 5LS φέρει και αρκετά κοινά μηχανικά μέρη με το κινεζικής κατασκευής σεντάν Citroën C4 L (2012 - σήμερα). Το ταμπλό του DS 5LS ήταν τότε τυπικά καινούριο, αν και στην πράξη πολλές αισθητικές ιδέες του είχαν εμφανώς ληφθεί από άλλα μοντέλα της αυτοκινητοβιομηχανίας DS Automobiles.

Μάλιστα ειδικά το DS 5LS ήταν και το πρώτο, χρονολογικά, μοντέλο που σχεδιάστηκε και κυκλοφόρησε απευθείας από την πολυτελή θυγατρική DS, αντί να σχεδιαστεί πρώτα από τη Citroën και στη συνέχεια να αλλάξει σήμα και να κυκλοφορήσει, μεταγενέστερα, ως μοντέλο της DS.

Στο DS 5LS τοποθετήθηκε ο γνωστός κινητήρας THP των 1.6 λίτρων τετρακύλινδρος σε σειρά, βενζίνης με τούρμπο, σε δύο διαφορετικές ρυθμίσεις ισχύος, στους 160 hp και στους 200 hp. Και οι δύο εκδοχές συνδυάζονται αποκλειστικά με ένα 6-τάχυτο αυτόματο κιβώτιο ταχυτήτων. Διαθέσιμος είναι και ένας εισαγωγικός κινητήρας 1.8 VTi τετρακύλινδρος σε σειρά, βενζίνης, ισχύος 138 hp, που συνδυάζεται με 5-τάχυτο μηχανικό κιβώτιο ή 6-τάχυτο αυτόματο κιβώτιο.

Υπήρξε και μια εκδοχή hatchback του DS 5LS και ήταν το DS 4S, που κατασκευάστηκε και διατέθηκε από το 2016 έως το 2020, επίσης αποκλειστικά στην Κίνα, ενώ μοιραζόταν και την ίδια πλατφόρμα.

Παραγωγή 

Το DS 5LS παρήχθη από την κοινοπραξία μεταξύ του γαλλικού Ομίλου PSA και της κινεζικής Changan, στο εργοστάσιο στη Σενζέν της Κίνας και διατέθηκε προς πώληση αποκλειστικά στην κινεζική αγορά από τον Μάρτιο του 2014 έως το 2020. Μάλιστα στο ίδιο εργοστάσιο κατασκευάζονται, από το 2013, και όσα DS 5 προορίζονται για την αγορά της χώρας αυτής, και από το 2014 το αποκλειστικά κινεζικής κυκλοφορίας crossover SUV DS 6. Επίσης, στο ίδιο εργοστάσιο κατασκευάζεται από τον Απρίλιο του 2016 το DS 4S, που είναι η εκδοχή hatchback του DS 5LS και παρουσιάστηκε τον ίδιο μήνα, επίσης αποκλειστικά για την Κίνα.

Εδώ να σημειωθεί ότι από το 1994 οι ξένες αυτοκινητοβιομηχανίες εξαναγκάζονταν, λόγω της κινεζικής νομοθεσίας, να δημιουργήσουν μια κοινή επιχείρηση / κοινοπραξία (50:50) με μια κινεζική εταιρεία προκειμένου να παράγουν αυτοκίνητα επί κινεζικού εδάφους, γλιτώνοντας έτσι τους φόρους εισαγωγής. Το κέρδος της Κίνας από αυτή τη κίνηση ήταν ότι οι τοπικές αυτοκινητοβιομηχανίες απέκτησαν τεχνολογική και επιχειρησιακή τεχνογνωσία στη παραγωγή αυτοκινήτων.

Από την 1η Ιανουαρίου 2022, ωστόσο, τα πράγματα άλλαξαν, με την Κίνα να επιτρέπει σε όλες τις ξένες αυτοκινητοβιομηχανίες να κατασκευάζουν, αν θέλουν, αυτοκίνητα στη Κίνα αποκλειστικά μόνες τους.

Τεχνικά στοιχεία

Δείτε επίσης 
 DS 4S
 DS Automobiles

Αναφορές

Εξωτερικοί σύνδεσμοι 

 www.drive.gr/ Επίσημο: Νέα Citroën DS 5LS
 Autotitre / Citroën 5LS
 DS.com.cn / DS 5LS (στα αγγλικά)

Μοντέλα DS
Μεσαία αυτοκίνητα
Αυτοκίνητα πολυτελείας
Γαλλικά αυτοκίνητα